Port Elizabeth, Oct. 1882.

Mr. Editor.—Kwezi nyanga zimbini tina apa e Bayi inye ingoma evunywayo yi “ Ngqakaqa.” Kodwa isi *Gidimi* kumhlati waba balelani sisa xentsa ingoma ka “M. P.” no “Wauchope,” no “Litye.” Mna lento sendiyi yekela ku Pum’egusheni ukuba ake asilamle no “M. P.” kuba naye lenteto isingisele kuba fundisi aba mhlope uyibona injengo kozo lwe mbotyi olurwada luqungquluze pezu kwe nkobe. Senga kodwa ngete sisiposo kuno kumqula ngokuti ushiywe yi posi. Okwam mna ndingaba umhlobo wam u “ M. P.” andimtandi ukuba ndimfihlele umoya wam, ke ngoko anditsho ukuti lamazwi wawabala eshiywa yi posi. Nditi mna (like a true friend) “Mzalwana M. P uposisile ngeli lizwi” Lamla ke Pum’egusheni alivakali lite *too strong* na eli lizwi kweli pepa laba fundisi isi *Gidimi*?—“ Zonganyelwe ngaba fundisi aba mhlope abangateni nento kukunyuka komntu omnyama.’’ —“Banqenq'ele izisulu”—“baya mtoba omnyama umfundisi.’’ Walinge lamazwi pezu ko “Mteto ka Tixo nowa bantu” otete ngawo encwadini yako endiyi ncomayo ingqondo yayo. Ukuba kuko kuma doda ohlanga ote lomazwi ka “M. P.” alungile, amnandi, ate *civil,* ate *sound,* ate reasonable, nga zwinye, ukuba u Pum’egusheni umhlangule u “M. P.” wandi gweba mna, sendiya kumcela uxolo u M. P. *candidly* ndimtumele ne *cigar* kwezika Ramsammypadiyatshie umtengisi wazo e Bayi. Molo Pum’egusheni ndim—

I. W. Wauchope.

Nxa kuse kude ngati akungefiki. Mgcini wemvaba yakomkulu kaunditele jwaxa abe mbalwa kwelo pepa lako. Zavela zagxwala emswaneni kanti sekukupela kwezino kukwenza.

Ndinga ndingake ndikankanye omnye weqela elisand’ ukusishiya ngoku bizwa lixilongo la Pezulu, u Mityi Mavangwa Mbele wase Roode Fontein kwa Ndlutshile obube ngo 3 October. Yintokazi ebi seli hambisekile emihleni, ndingati ibiseli fikile kwi minyaka e 70, endite ndakwaziswa ngomnye umhlobo ukub'uba kwayo kwalu vuyo; kuba yayite kwakwi ntsuku zamatanci yazifunela umsimelelo, ezite zakufika imini zobundzima yaxatisa ngawo; kwati naxa u Mtyoli sele siti kuyo “funa igqira ungabuye upile,” yakwazi ukuba mayimsunduze ngawo lada lafika ixesha layo, elite lakusondela yaxela ukuba seyize kuputunywa zizitunywa za Komkulu. Ngama fupi ndingati kumke umzalikazi wosapo oluninzi; kanti noko ebe ngonga zanga wayinikwa inzala ngokwake, koko ibiyi ntokazi ebihleli pakati kosapo lomzi wayo yazipata njengoku ngati ayinguye ongazalanga. Ndiya kolwa ukuba ukusweleka kwayo kuya kuba linxeba elinzulu kubo bonke abahlobo abebe mazi ndingasa teti ngolwe ndlu usapo, olususela komncinane umntwana kude kuse kuzo ingwevu ebezi qele ukuti ‘kokwetu.’ Ndi ngomnye waba wisa inyembezi kunye nani e Nkosini ma Ndlutshile Xelexa Tsitsikama ngazo ilahlekelo zenu ezinzima. Owenu umhlobo

Lovedale, 18 October, 1882. N. B. Mtimkulu.

Kaundifakele lemigcana kwelo pepa lako. Iyinyaniso inteto ka M. P. (ngokusingise kwesake isiqu) aqala ngayo ukuqaula izwi loku soma xa apendula into etetwa kuye ngaba balelani. “Ukunga boni kubangelwa sipaku esise sweni kwanoku swela ukukanya—kukwa njalo ngoku singisele kweze ngqondo izinto zibangelwa butuntu bengqondo okanye kuswela ukwazi.” Kwa nale aqukumbele ngayo, “Kuhle ukuba nobomelelo begora kodw’a kubi ukuwasebenzisa amandla nje ngalo.” Zombini ezi nteto nditi ziyinene ngoku singise kwisiqu sika M. P. kuba xa iliso lake belinga swele kubona ange engayi kankanya. nga incwadi yobomi buka Shaw ukuxasa inteto yake, kuba yona isibeka pandle isizatu senteto esingisele kwimfundo yaba ntsundu. Sesi, abafuni *singamakalane.* U M. P. ubenga vuyayo nayena azingce ngobuntu bake xa aya kumana ukufunxa igazi labanye? Mayibe ingqondo yake ibutuntu okanye iliso lake linesipaku ukuba kutingenene edandalaze kangaka arorele abantu abamenze into ayiyo nesizwe sakowabo ngokuti, “Abanyamekele mntu mnyama.” Yinteto endala yasema Xoseni ukuba “enetunga ayisengelwa pantsi” kanti u M. P. yena ebengakolwa kukuba abamhlope banike imfundo kwaba mnyama abangena kuyinika nakwababo abantwana. Ukuba akutyapake liso ku M. P. kuko ndawo yonakele engqondweni. Nditsho kuba yena ngokwake imbola uyihlanjwe ngaba fundisi abamhlope, ufundiswe kwange mali ezibilelwe ngabo nesizwe sasema Ngesini. Nanamhla le kofu ayipunga no mkake ukwayi nikwe ngaba fundisi aba mhlope behlelo lama Wesile. Mandenze mafupi Mr. Mcokeli kuba indawo inqabile. Kuswela ukwazi okwenene okumbange u M. P. ukuba atete lenteto noko ayisomayo. Akuko sikolo soku fundisa udodana olungenela ubufundisi satshabalalayo e Heald Town, ngama bongo nje ka M. P. alahlekisa abalesi besi *Gidimi.* Kukubi ke nokuti ungazi pandanga inene ube seluhamba uvutela ixilongo ukwaza uti “*zimkile’’* kanti akunjalo, kuba ngokwenjenjalo ungaba uzenza ipolopolo umntu oswele ukutenjwa ngabantu abanengqondo. Ndixolele Mr. Mcokeli ndigxagxamisile ukuteta kuba kungeko mntu uvulelwe ukwenza incwadi ende, nangoku ndiyoyika ngati uya kuyishunqula. Ndim

Ngxam-yom-Wesile.

Peddie, Oct. 18, 1882.

Uitenhage, 17 October, 1882.

Mhlobo wam mhleli wendaba, bala lamazwana ubekise kwizi hlobo zetu, uti kuzo ingqakaqa ifikile apa e Tinara, nase Kapa kodwa akubonakali mitandazo yokuyi gxota ukuba imke—kuhleliwe. Zinkosi zetu kuba fundisi akutetwa nto. Yafika idolosi ayagxotwa ngemitandazo, safika isidiya, wafika u Nongqause, zafika intakumba, zafika intsikizi or incukutu nesifo sentombi utshobo.—Bafundi kanikumbule, kanene akuko mntu na owasi tumayo ukuba sicele nokuba yintonina kuye wosipa wosikulula? Idolosi ikona e England? Indlala ikona e Eng­land kwelama Ngesi ilizwe? Isidiya senkomo siko na nendlala leke? Abazi gxotanga na ngemi tandazo? Umbuzo wam uti: Aninatyala na bafundisi base Tshatshi, base Wesile, base Rabe, base Fri Tshatshi, base Jamani. Ndiya nazisa ukuba abe Lungu apa e Tinara aba sasipi nomsebenzi, bati sincolile tina bamnyama. Ndiya nicela ukuba ningatsho ukuti ndiyazi pakamisa ke mawetu.

 Thomas Ngxwashula.

[Sihlala sitanda ukuva inteto ka Mr. Ngxwashula, kuba yingwevu ebehle iyibone into efunekayo, kanti okwenene koti emzuzwini kubonwe ukulunga kwayo nangabebe nganike ndlebe. Akuzi bonina intlanganiso eziyilwayo. Nguye umpostile wazo. Ngamana angayi beki pantsi *ipen* yake kuba imfazwe le ayipeli umntu esapefumla.— Editor *Sigidimi.]*

Ndincede mhleli wesi *Gidimi* undifakele lendawana ndifuna ukubekisa kuba fundisi. Ndinga vuya bazalwana abazintanda kum, ninga cingeli ukuba lento ndiyenza ncinane kuba ndisuke ndiyibize ngokuti yindawana. Inkulu kakulu kum. Aba Fundisi endibekisa kubo ngabama Wesile. Asikuko nokuba ndiya kalaza zintanda zam, ezi mhlope nezi ntsundu. Nifuna ozi Titshala baye pip'ip'i, ukuya kufundisa intsapo yohlanga lwakowazo, ibandla ke lonke elo lipantsi kwenu bafundisi, ndiquka intsapo nozi titshala. Into engummangaliso kum yile, ndifumana inkoliso yenu inga katali nento le ngelungelo zotitshala. Kuba kaloku ingafanelana ititshala ingena mali, ipakati kwe nkatazo malungana nabantu nge mali, nangezinye impato ezimbi pakati kolu hlanga lwakowetu. Lamadoda ungafika engakolisi kuposa so kweli cala, uze ufike ke nabantu beyix'ax’a ititshala, wena wabona isikova sihlekwa nazi ncede injalo ititshala kwinkoliso yohlanga lwakowetu. Lamadoda wona ufike engateni nento. Ndingum Wesile nam, lento ke zintanda zam ndiyiteta ngobu hlungu obukulu, andinguye umntu ocasene nani nakancinane, ndingumntu ozibeke ezinyaweni zaba Fundisi anditeni nokuba ngumfundisi ontsundu ndiya zitoba pantsi kwake. Ndiya kalaza kanye. Ndingu

 Mwesile.

Nkosi :—Kawundincede kulomfana wakomkulu, ututela udaba amapakati, unikele lamazwi.

He ke Makwenkwana akul 'Madoda, siyaqala ukuqonda ukuba kuzelwe abantwana kowetu, abasi tutela izinto zelizwe. Kumanyange umfo ubenconywa akupatela usapo lwakowabo okunamavunjavunjana.

Imini enamandla yeya namhla, nangjmso. Kaloku nje oshiyana enkundleni! Komkulu, enkudleni, ko makulu ebekupana kona amadoda. Wati umfo, u *Mpalo,* konyanabake beliqela, wati, “Ningakanje niya kweyisana pandle.”

Bambani zime! Imizamo embalwa soyise! Bambani nto zakowetu!

Masibulele ku Yehova owatumela uhlanga olungenakwele lwase Britain lweza kusilawula; kuba, ngati ukuba ibingelulo singesikangele imisila yegusha singazi nto ngomdali wetu, sikwafana negusha ngengqondo.

Vukani! siyacetywa kuba kufunwa ukuba sibe ngabalusi, kodwa ke indawo eyomelezayo sic'atshazelwa litontsi lemvaba yakwa Tixo; so­ke sive kambe.

Imitandazo inako ukusoyisela kuko konke oku.

Ngati mna kwenziwa kukuba singenabantu bebala letu bokusitetelela e Parlamente, lento kuti ukufundwa ukuteta, nokuvulwa umlomo kuvulwe ngati.

Unga u Rulumente angayiqonda lento ukuba likwele, nentiyo; kuba yena abengetsho ukuti, bakucela uncedo, ati, lugqitywe ngum Mosa. Akufunwa mfundo kufunwa izicaka. Ningadambi nto zakowetu, pambili, nibambe nonke kunye yode into ivokoteke. Ngabapina u Mdali ati mabangafundiswa abantu? Noko amnye, hayi.

Amadodana afundileyo, Imbiza ezino mlilo zonke zipina? Kuba kaloku nje intonga zibekiwe kuliwa ngengcola zolwimi nosiba.

Maxego akowetu qalani nibatumele abantwana esikolweni., Ke kunjenjenje, fezani amadinga enu, mhlana nasinikela ezandleni Zake.

Lusapo lwakowetu landani umkondo eniwujojiswe ngoyihlo. Kaniyeke into zonyokokulu, nifune izinto zokukanya.

Taruni ndiyoyika ndite ndibendiba ndiva ngomnwe kanti ndiyashuba

 Ndim owenu

William Z. Soga, Mgwali 19th Oct. 1882.

[Kulomzi wakwa Soga tina asikancami. Sekumzuzu silinde ihlumelo. Au, ngamana sibe asilinde kuza kuka Nxele—Editor *Sigidimi.]*